text: Politiet søger hjælp i drabssag
  24 marts 2014 kl. 17.21
  Sydøstjyllands Politi har hårdt brug for at få flere oplysninger om den 22 afghanske mand, Ahmad Fouad Karimi, der 18. marts blev fundet dræbt af knivstik i en lejlighed på Hybenvej i Horsens.
  Derfor søger politiet nu personer via Twitter, der har kendskab til den afghanske mand, hans familie og venner, mordvåbenet eller andre spor fra drabet.
  - Sagen har været omtalt i de almindelige medier, men ved at bruge de sociale medier, forsøger vi at ramme bredere, siger vicepolitiinspektør Carsten Thostrup fra Sydøstjyllands Politi til Ritzau.
  Politiet havde mandag eftermiddag fået flere henvendelser.
  - Vi har fået nogle henvendelser, og dem skal vi nu følge op på. Det er jo begrænset, hvor meget man kan skrive på Twitter, så vi vil opsøge nogle af dem, der har skrevet til os og få uddybet oplysningerne, siger Carsten Thostrup.
  Under efterforskningen har politiet finkæmmet fem ton affald fra blandt andet containere og skraldespande.
  Kniven er ikke dukket op, men politiet har fundet andre ting, der kan have forbindelse med drabet.
  Ahmad Fouad Karimi kan have været død i flere dage, inden han blev fundet. Muligvis havde han en sammenkomst i sin lejlighed 15. marts. Politiet vil også gerne i kontant med eventuelle deltagere.
  Dræbte er den 22 årige Ahmad Fouad Karimi fra Hybenvej 1, 1. lej. 12 i Horsens. ALT om ham er relevant kontakt os på 114 og hjælp #politidk
  
  